નવા કેદીઓને વર્કશોપની અંદર ધાબળામાં લપેટીને ઘાસ પર સુવડાવી દેવામાં આવ્યા. એમિલિ પણ પોતાના એપાર્ટમેન્ટ પરથી બે કેદીઓની મદદથી બે મોટા વાસણોમાં પૉરિજ લઈ આવી હતી. ડોક્ટરોએ હિમડંખ અને તેના માટે જરૂરી મલમની નોંધ કરી. ડૉ. બાઇબર્સ્ટેને ઓસ્કરને જણાવ્યા પ્રમાણે ગોલેઝોવના લોકોને વિટામિનની જરૂર હતી. પરંતુ મોરેવિયામાં એ ક્યાંયથી મળવાની શક્યતા ન હતી. આ દરમ્યાન ઠુંઠવાઈ ગયેલા સોળ મૃતદેહોને તડકામાં મૂકવામાં આવ્યા. તેમની સામે તાકી રહેલા રેબી લેવાર્તોવ સમજી ગયા હતા કે તેમનાં શરીરો જે રીતે વાંકાંચૂંકાં વળી ગયાં હતાં એ જોતાં, પરંપરાગત રીતે તેમને દાટવાનું શક્ય બનવાનું ન હતું! લેવાર્તોવ જાણતા હતા કે આ બાબતે કમાન્ડન્ટ સાથે ચર્ચા કરવી જ પડશે. સેક્સન ‘ડી’ની ફાઇલમાં આ બાબતે કેટલાંયે માર્ગદર્શનો આપવામાં આવ્યાં હતાં, જેમાં આવાં મૃતકોને બાળીને તેનો નાશ કરવાની સૂચના આપવામાં આવી હતી. બૉઇલર રૂમમાં આ માટે આદર્શ વ્યવ્સ્થા ઉપલબ્ધ હતી પણ ખરી! ઔદ્યોગિક બૉઇલરો શરીરને સાવ વરાળ બનાવી દે એટલાં કાબેલ હતાં! તો પણ શિન્ડલર અત્યાર સુધીમાં બે વખત મૃતદેહોને બાળવાની મનાઈ કરી ચૂક્યો હતો.